《八月初七日终夜大雷震雨如倾注风败吾藩篱拔》
宋代·韩淲

晴明天气佳，草木浮光煇。
珍禽各翔语，群花竞芳菲。
人情春和时，怡游类忘归。
常阳一以亢，旱甚翻嘘欷。
赤地至千里，焉有不年饥。
家家望云霓，想像阴雨霏。
狂飚震雷吼，连夕恐非机。
溪涨桥已解，拍岸欲平矶。
所幸蛙黾尔，跳噪皆轻肥。
居民其奈何，泥淖生理微。
意欲问彼苍，何日生清晖。
由来此阴阳，岁事中和希。
今年积秋热，焦熬在郊圻。
既雨复苦风，拔树败墙围。
后土无乾处，眇予将畴依。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。